SYNEX เด้ง 2 วันติด! บวกอีก 5.31% โบรกฯชี้ผลงาน H2/61 โตเด่นแนะซื้อเป้า 20 บ.
SYNEX เด้ง 2 วันติด! บวกอีก 5.31% โบรกฯชี้ผลงาน H2/61 โตเด่นแนะซื้อเป้า 20 บ. โดย ณ เวลา 11.28 น. ราคาหุ้นอยู่ที่ระดับ 11.90 บาท บวก 0.60 บาท หรือ 5.31% ด้วยมูลค่าซื้อขาย 39.31 ล้านบาท
17 ส.ค. 2561

ผู้สื่อข่าวรายงานว่า บริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 11.28 น. อยู่ที่ระดับ 11.90 บาท บวก 0.60 บาท หรือ 5.31% ด้วยมูลค่าซื้อขาย 39.31 ล้านบาท ราคาหุ้นเด้งแรง 2 วันติดโดยนับตั้งแต่หุ้นยืนที่ระดับ 11.20 บาท เมื่อวันที่ที่ 14 ส.ค.61

บล.ฟินันเซีย ไซรัส ระบุในบทวิเคราะห์ว่า SYNEX กำไรสุทธิไตรมาส2/61 ที่ออกมาน่าผิดหวัง ตลาดน่าจะรับรู้ไปแล้วพอควร สังเกตจากราคาหุ้นที่ร่วงลง 12% YTD เทียบกับกลุ่มผู้ขายสินค้าไอทีที่เพิ่มขึ้น 9% YTD ซึ่งมองว่าจะเป็นระดับต่ำสุดของปี และน่าจะได้เห็นการปรับมาฟื้นอย่างรวดเร็วใน 2H18 เพราะ (1) อุตสาหกรรมสินค้าไอทีมีการเติบโตสูง จากกระแสเกมมิ่ง การเปิดตัวสมาร์ทโฟนรุ่นใหม่ และกำลังซื้อในประเทศที่ฟื้นตัว
(2) SYNEX มีการเพิ่มสินค้าใหม่ต่อเนื่อง ซึ่งล่าสุดได้เป็นตัวแทนจำหน่ายสินค้าในกลุ่ม Apple ทั้งหมด จากก่อนหน้านี้ที่ยังไม่ได้ขาย iPhone (3) ฐานกำไร 2H17 ค่อนข้างต่ำ โดยทำได้เฉลี่ยเพียงไตรมาสละ 162 ล้านบาท น้อยกว่าค่าเฉลี่ยของปีนี้ที่ทำได้ 185 ล้านบาทต่อไตรมาส ซึ่งปกติกำไรครึ่งปีหลังจะดีกว่าครึ่งปีแรก
ยังคงคาดกำไรสุทธิทั้งปีนี้ที่ 750 ล้านบาท เพิ่มขึ้น 20% เทียบช่วงเดียวกันของปีก่อน เมื่อผนวกกับ Valuation ที่ยังถูก โดย PE2018-19 ต่ำเพียง 12-14 เท่า เทียบกับค่าเฉลี่ย 5 ปีย้อนหลังที่ 17 เท่า และค่าเฉลี่ยของกลุ่มที่ 20 เท่า และการบริหารกระแสเงินสดได้ดีขึ้นต่อเนื่อง จึงยังคงคำแนะนำซื้อ ราคาเป้าหมายปี 2018 เท่ากับ 20 บาท (อิง PE Multiplier 20 เท่า)